Document ID: /roh_data/filtered/fineweb-2-filterrobots_roh.jsonl.gz/1638

Pathfinder
- Mardi, 4.7.2017, 8:40
-
Emprima emissiun:
- Mardi, 4.7.2017, 8:40, RTR
La missiun cun la sonda Pathfinder è stada ina da las pli impurtantas en connex cun la perscrutaziun dal mars. La sonda è sa tschentada avant 20 onns sin il mars e saveva tranter auter trametter fotografias cleras da la cuntrada dal planet.
Il mars è il planet il pli preferì sch'i va per perscrutaziuns e studis. Enturn 50 missiuns dal mars hai gia dà. Dentant mo la mesadad da quellas èn la finala era sa tschentadas sin l'uschenumnà planet cotschen. Ina da las missiuns cun il pli grond success è quella dal Pathfinder ch'è sa tschentada avant 20 onns sin il mars.
Analisas exactas e fotografias
Il Pathfinder consisteva ord ina sonda ed in roboter. Quai roboter pudeva lura charrar cun agid da rodas per il planet enturn e far analisas dal terren, la crappa e la grippa sin il mars. Sper analisas exactas ha il Pathfinder er tramess millis fotografias da buna qualitad giu sin Terra. Quellas han interessads pudì contemplar sin ina pagina d'internet ed uschia per l'emprima giada pudì persequitar ina missiun cosmica mo cun intgins clics.
Rolla da pilot
La vita dal Pathfinder n'è betg stada lunga. Gia suenter quatter mais ha el tramess ils davos signals en direcziun Terra. Ma tuttina grazia a sias perscrutaziuns ha la NASA pudì emprender bler dal Pathfinder ed uschia sviluppar enavant las missiuns sin il mars.